«Πώς έγινε ένας κακός άνθρωπος» Ελένη Βακαλό

Το ποίημα αποτυπώνει τη σκληρή πραγματικότητα κάθε εποχής στην οποία άνθρωποι με αδύναμο χαρακτήρα, αν και είναι καλοί, είναι δυνατό να μετατραπούν σε αδίστακτους, κακούς ανθρώπους. Αρχικά, εξετάζοντας τα μορφικά στοιχεία του ποιήματος, καίριο ρόλο έχει η αοριστία τόπου και χρόνου και η ανωνυμία των προσώπων. Με αυτό τον τρόπο η ποιήτρια, δίνει έμφαση στον ανθρωποκεντρικό χαρακτήρα του μηνύματός του και στην οικουμενικότητα της αλήθειας του. Επιπλέον, ενδιαφέρον παρουσιάζει η δομή του, καθώς αποτελείται από μία στροφή-πρόλογο, που λειτουργεί ως εισαγωγή, τους στίχους 3-20, που είναι το κύριο μέρος της ιστορίας και τον στίχο 21 που λειτουργεί ως επίλογος. Με αυτόν τον τρόπο ο αναγνώστης παρακολουθεί μια ολοκληρωμένη ιστορία και αντιλαμβάνεται ότι οι άνθρωποι γίνονται σκληροί, κυρίως όταν στην ψυχή τους υπερισχύει ο φόβος. Τέλος, το ποίημα έχει χαρακτηριστικά παραμυθιού, όπως φαίνεται από τον πρώτο στίχο, τα πρόσωπα της αφήγησης και το τέλος του (Αρχή παραμυθιού καλημέρα σας). Έτσι, με τρόπο απλό και άμεσο μεταδίδεται το μήνυμα της ανθρωπιάς.

Η σύντομη αλλά «δυνατή» ιστορία του ποιήματος αποτελεί μια καθημερινή σκληρή πραγματικότητα. Στις σύγχρονες κοινωνίες κυριαρχούν συναισθήματα φόβου και καχυποψίας για τον συνάνθρωπο, ενώ υπερισχύει ο ατομικισμός. Πολλές φορές η κοινωνική συμβίωση, ενδέχεται να λειτουργεί με τέτοιους μηχανισμούς, ώστε άλλα μέλη της να οδηγούνται στην εξόντωση, όχι μόνο σωματική, ενώ άλλα καταλήγουν να συμπεριφέρονται ως θηρία. Ωστόσο, καθώς κανείς ποτέ δεν ξέρει αν θα βρεθεί στη θέση του μικρού καλού που έγινε κακός ή στη θέση του χτυπημένου, πρέπει να επιλέγεται η ανθρωπιά και η αλληλεγγύη.